Návrh
Zákon
z ............ 2005,
o osobitnom kvalifikačnom predpoklade na zabezpečenie preneseného výkonu štátnej správy na úseku bývania

Národná rada Slovenskej republiky sa uzniesla na tomto zákone:

§ 1
Predmet úpravy
Tento zákon upravuje 
a)	osobitný kvalifikačný predpoklad, 
b)	obsah a rozsah odbornej prípravy a 
c)	postup pri overovaní a osvedčovaní osobitného kvalifikačného predpokladu.

§ 2
Osobitný kvalifikačný predpoklad
(1)	Zamestnanec pri výkone práce vo verejnom záujme, ktorý zabezpečuje prenesený výkon štátnej správy na úseku bývania podľa osobitného predpisu) (ďalej len „zamestnanec“) musí spĺňať osobitný kvalifikačný predpoklad. 
(2)	Osobitný kvalifikačný predpoklad je preukázanie
a)	požadovanej dĺžky odbornej praxe v oblasti stavebníctva a 
b)	odborných vedomostí.
(3)	Požadovaná dĺžka odbornej praxe 
a)	pri ukončenom úplnom strednom odbornom vzdelaní technického alebo ekonomického zamerania je dva roky,
b)	pri ukončenom vysokoškolskom vzdelaní prvého stupňa technického alebo ekonomického zamerania je jeden rok alebo
c)	pri ukončenom vysokoškolskom vzdelaní druhého stupňa technického alebo ekonomického zamerania je jeden rok.
(4)	Odborná prax sa preukazuje dokladom vydaným zamestnávateľom. 
(5)	Odborné vedomosti sa preukazujú úspešným vykonaním skúšky po absolvovaní odbornej prípravy.

Obsah a rozsah odbornej prípravy
§ 3
Obsah odbornej prípravy je uvedený v prílohe.
§ 4
(1)	Odbornú prípravu vykonáva vzdelávacia ustanovizeň) poverené Ministerstvom výstavby a regionálneho rozvoja Slovenskej republiky (ďalej len „ministerstvo“).
(2)	Odborná príprava trvá najmenej 32 hodín a uskutočňuje sa do jedného roka od vzniku pracovného pomeru zamestnanca. 
(3)	Zamestnanca na odbornú prípravu prihlási na ministerstve zamestnávateľ. Súčasťou žiadosti je doklad podľa § 2 ods. 4.
§ 5
Zriadenie a činnosť skúšobnej komisie

(1)	Päťčlennú skúšobnú komisiu (ďalej len „komisia“) z odborníkov v danej oblasti zriaďuje ministerstvo. 
(2)	Na čele komisie je predseda, ktorý je zamestnancom ministerstva.
(3)	Predseda komisie
a)	zvoláva komisiu,
b)	riadi priebeh skúšky,
c)	zabezpečuje vyhotovenie zápisnice z priebehu skúšky,
d)	podpisuje osvedčenie o úspešnom vykonaní skúšky,
e)	rieši sťažnosti súvisiace s priebehom skúšky.
(4)	Na rozhodovanie komisie je potrebná účasť nadpolovičnej väčšiny členov komisie. Prítomnosť predsedu komisie je nezastupiteľná.
(5)	Komisia pred začatím skúšky overí totožnosť každého účastníka skúšky.
(6)	Členstvo v komisii je čestné.
§ 6
Preukázanie odborných vedomostí
(1)	Odborné vedomosti na získanie osobitného kvalifikačného predpokladu sa preukazujú vykonaním skúšky pred skúšobnou komisiou. Cieľom skúšky je overenie požadovaných vedomostí a schopností potrebných na prenesený výkon štátnej správy na úseku bývania v rozsahu odbornej prípravy. 
(2)	Organizačné práce spojené s prípravou a vykonaním skúšky zabezpečí poverená vzdelávacia ustanovizeň.
(3)	Skúška sa skladá z písomnej časti a ústnej časti, ktoré sa konajú spravidla v jeden deň pred členmi komisie. Písomná časť skúšky sa vykoná formou testu pozostávajúceho z 30 otázok. Priebeh písomnej časti skúšky riadi člen komisie, ktorého určí predseda komisie. Písomná časť skúšky trvá 45 minút. Pri ústnej časti skúšky účastník skúšky odpovedá pred komisiou na tri otázky. Ústna časť skúšky trvá najviac 30 minút. 
(4)	Ak účastník skúšky v písomnej časti skúšky nezodpovedal správne najmenej na 70 % z požadovaných otázok, ústna časť skúšky sa nekoná a účastník skúšky môže skúšku opakovať v náhradnom termíne. V ústnej skúške účastník skúšky vyhovel, ak sa na tomto rozhodnutí uznesú najmenej traja členovia komisie. Ak účastník skúšky nevyhovel v ústnej časti skúšky, opakuje celú skúšku.
(5)	Ak účastník skúšky na skúške nevyhovel, môže skúšku opakovať len raz, a to najskôr po uplynutí jedného mesiaca a najneskôr do troch mesiacov odo dňa neúspešného vykonania skúšky.
§ 7
Vyhodnotenie skúšky
(1)	Výsledok skúšky sa hodnotí súhrnným klasifikačným stupňom „vyhovel“ alebo „nevyhovel“. 
(2)	Výsledok skúšky oznámi účastníkovi skúšky predseda komisie ústne v deň skúšky. Neúspešného účastníka skúšky poučí o možnosti skúšku opakovať podľa § 6 ods. 4.
(3)	O priebehu skúšky a jej výsledku sa vyhotovuje zápisnica v deň vykonania skúšky. Zápisnicu o výsledku skúšky podpisuje predseda komisie a všetci členovia komisie prítomní na zasadnutí komisie.
(4)	Zápisnica, ktorej súčasťou  je aj písomný test účastníka skúšky, slúži ako podklad pre vydanie osvedčenia. 
§ 8
Osvedčenie o získaní osobitného kvalifikačného predpokladu
(1)	Osobitný kvalifikačný predpoklad sa preukazuje osvedčením o osobitnom kvalifikačnom predpoklade na zabezpečenie preneseného výkonu štátnej správy na úseku bývania (ďalej len „osvedčenie“). 
(2)	Osvedčenie vydá po úspešnom vykonaní skúšky podľa tohto zákona a predložení dokladu podľa § 2 ods. 3 vzdelávacia ustanovizeň do 30 dní od vykonania skúšky na základe rozhodnutia skušobnej komisie. Osvedčenie podpisuje predseda komisie a vedúci vzdelávacej ustanovizne.
(3)	Osvedčenie musí obsahuje najmä
a)	názov osvedčenia „Osvedčenie o získaní osobitného kvalifikačného predpokladu na zabezpečenie preneseného výkonu štátnej správy na úseku bývania“,
b)	číslo osvedčenia,
c)	meno, priezvisko a dátum narodenia osoby, ktorej sa osvedčenie vydáva,
d)	miesto a dátum vydania osvedčenia,
e)	meno, priezvisko a podpis predsedu komisie a vedúceho vzdelávacej ustanovizne,
f)	odtlačok pečiatky vzdelávacej ustanovizne.
(3)	Vzdelávacia  ustanovizeň vedie evidenciu vydaných osvedčení; kópiu osvedčenia spolu so zápisnicou o priebehu skúšky archivuje podľa osobitného predpisu) najmenej desať rokov odo dňa vydania osvedčenia.
(4)	Počas trvania pracovného pomeru zamestnanca je platnosť osvedčenia časovo neobmedzená. Ak zamestnanec ukončí pracovný pomer, osvedčenie platí dva roky od ukončenia tohto pracovného pomeru. 
(5)	Vzdelávacia ustanovizeň na požiadanie držiteľa osvedčenia v prípade jeho straty, znehodnotenia alebo odcudzenia vydá držiteľovi osvedčenia duplikát osvedčenia, avšak len v lehote do desať rokov od vydania jeho originálu. Po tejto lehote je potrebné pre jeho vydanie absolvovať skúšku podľa § 6. Na vykonanie skúšky podľa predchádzajúcej vety sa nevzťahuje ustanovenie § 6 ods. 5.
§ 9
Prechodné ustanovenie
Zamestnanec, ktorého pracovný pomer vznikol pred nadobudnutím účinnosti tohto zákona, musí získať osvedčenie do 31. decembra 2006.

§ 10
Účinnosť

Tento zákon nadobúda účinnosť 1. januára 2006.